Diari Oficial de la Generalitat Valenciana


Sumari del DOGV 2314, del 20-07-1994 (1994/832016)

ORDRE de 30 de juny de 1994, de la Conselleria d'Economia i Hisenda, per la qual es desplega el Decret 105/1992, de 6 de juliol, sobre recaptació dels tributs propis i cedits, taxes, preus públics i sancions de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/30/(1)/dof/vci/html**

### Dades del document

Número de DOGV
:   2314

Data del DOGV
:   20-07-1994

Secció del DOGV
:   DISPOSICIONS GENERALS

Número del document
:   1994/832016


Data del document
:   30-06-1994

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE de 30 de juny de 1994, de la Conselleria d'Economia i Hisenda, per la qual es desplega el Decret 105/1992, de 6 de juliol, sobre recaptació dels tributs propis i cedits, taxes, preus públics i sancions de la Generalitat Valenciana. [94/4637]  
Per Ordre de 26 de febrer de 1993, de la Conselleria d'Economia i Hisenda, es desplega el Decret 105/1992, de 6 de juliol, sobre recaptació dels tributs propis i cedits, taxes, preus públics i sancions de la Generalitat Valenciana.  
L'experiència des de l'entrada en vigor de l'ordre esmentada ha posat de manifest la conveniència de modificar el procediment de recaptació en alguns supòsits, per raons d'economia i eficàcia: concretament, el d'aquelles taxes i preus públics que els òrgans de la Generalitat Valenciana han d'ingressar en el Tresor de la Generalitat. Això evitarà el moviment material de fons i la falta de disponibilitat d'aquests durant un període de temps determinat.  
Per això, i fent ús de la facultat conferida en la disposició final del Decret 105/1992, de 6 de juliol  
DECRETE:  
Article primer  
Els ingressos de les taxes i preus públics de la Generalitat Valenciana que han de satisfer els mateixos òrgans de la Generalitat, per al pagament del servei prestat o bé subministrat, es realitzaran d'acord amb el procediment establert en aquesta ordre.  
Article segon  
El procediment comptable que garantesca el cobrament i el pagament del dret i obligació de la Generalitat, quan els centres obligats al cobrament i al pagament pertanyen a la mateixa conselleria, serà el següent:  
1. El centre que preste o lliure el bé practicarà la liquidació oportuna, basant-se en els models aprovats mitjançant l'Ordre de 26 de febrer de 1993, i la trametrà a la unitat o centre de gestió econòmica de la conselleria.  
2. A la recepció de la liquidació, i després del procediment administratiu aprovant la despesa, el servei econòmic confeccionarà la corresponent proposta de document comptable OK o ADOK de despesa.  
3. Els serveis econòmics, a la vista de les propostes de documents comptables a què fa referència l'apartat anterior, expediran, per import idèntic, una proposta de document comptable DRK d'ingrés.  
4. Les propostes de documents comptables de despesa i ingrés, amb els justificants respectius, seran trameses a la Intervenció Delegada per a la fiscalització i, si escau, comptabilització en formalització i quedaran automàticament registrades en comptabilitat.  
Article tercer  
Quan l'obligat al cobrament i al pagament pertanyen a distintes conselleries, el procediment comptable serà el següent:  
1. La conselleria que preste el servei o lliure el bé practicarà la liquidació oportuna, basant-se en els models aprovats mitjançant l'ordre a què es refereix l'article anterior, i la trametrà als serveis econòmics de la conselleria beneficiària.  
2. A la recepció de la liquidació i després del procediment administratiu d'aprovació de la despesa, el servei econòmic confeccionarà la corresponent proposta de document comptable OK o ADOK de despesa. En aquest document es practicarà una retenció pel mateix import i la quantitat líquida a pagar serà zero pessetes.  
3. La proposta de document comptable a què fa referència l'apartat anterior, amb els justificants respectius, serà tramesa a la Intervenció Delegada per a la fiscalització i, si escau, comptabilització. El pagament quedarà reflectit en comptabilitat i ingressat transitòriament en fons extrapressupostaris l'import del servei o bé prestat.  
4. La Intervenció General, per mitjà de la Intervenció Delegada en la Conselleria d'Economia i Hisenda, al final de cada mes i pel saldo de cadascuna de les rúbriques existents, per conselleries, expedirà un document comptable FEKP, a càrrec de fons extrapressupostaris i un document comptable DRK a càrrec del concepte corresponent en l'estat d'ingressos del pressupost de la Generalitat.  
5. La Tresoreria de la Generalitat comptabilitzarà els documents T i MI de fons extrapressupostaris i pressupost, respectivament, quedant així reflectit l'ingrés en comptabilitat.  
Article quart  
En els supòsits en què l'obligat al cobrament i al pagament pertanyen a distintes conselleries i l'import del preu públic o taxa és repercutible a un tercer, el procediment comptable serà el següent:   
1. La conselleria que preste el servei o lliure el bé practicarà la liquidació oportuna, basant-se en els models aprovats mitjançant l'ordre a què es refereix l'article anterior, i la trametrà als serveis econòmics de la conselleria beneficiària.  
2. Una vegada rebuda la liquidació, el servei econòmic, en el moment de confeccionar la proposta de document comptable K a favor del contractista, practicarà la retenció, per import de la liquidació, que s'ingressarà transitòriament en valors extrapressupostaris.  
3. La formalització de l'ingrés en l'estat d'ingressos del pressupost de la Generalitat, s'efectuarà d'acord amb el que estableixen els punts 4 i 5 de l'article tercer.  
   
Article cinquè  
Es faculta la Intervenció General de la Generalitat Valenciana perquè emeta les instruccions necessàries per a l'aplicació del que disposa aquesta ordre.  
Article sisè  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 30 de juny de 1994  
El conseller d'Economía i Hisenda,  
AURELIO MARTÍNEZ ESTÉVEZ


Còpia Permalink ELI